คัดมาเน้นๆ! 10 หุ้นเว่อร์วังอลังการไตรมาส 1/59 พลิกกำไรถล่มทลาย
เปิดชื่อสุดยอด 10 หุ้น เติบโตสวนกระแสภาวะเศรษฐกิจซบเซา ผลการดำเนินงาน Q1/59 เทิร์นอะราวด์อย่างโดดเด่น กำไรทะลักเกิน 60 ล้าน!
27 พ.ค. 2559

เปิดชื่อสุดยอด 10 หุ้น เติบโตสวนกระแสภาวะเศรษฐกิจซบเซา ผลการดำเนินงาน Q1/59 เทิร์นอะราวด์อย่างโดดเด่น กำไรทะลักเกิน 60 ล้านบาท!
“ข่าวหุ้นธุรกิจออนไลน์” ได้ทำการสำรวจผลการดำเนินงานบริษัทจดทะเบียนในตลาดหลักทรัพย์แห่งประเทศไทย (บจ.) ที่ประกาศผลประกอบการไตรมาส 1/59 (สิ้นสุด 31 มี.ค.59) โดยใช้เกณฑ์คัดเลือกจาก บจ. ที่พลิกมีกำไรอย่างโดดเด่น จากช่วงเดียวกันปีก่อนที่มีผลขาดทุน ซึ่งคัดเลือกมาทั้งหมด 10 บจ.ดังนี้
ตารางแสดงผลการดำเนินงาน
 
 
อันดับที่ 1 บริษัท เอสโซ่ (ประเทศไทย) จำกัด (มหาชน) หรือ ESSO รายงานผลการดำเนินงานประจำไตรมาส 1/2559 สิ้นสุดวันที่ 31 มี.ค.59 (รวมบริษัทย่อย) มีกำไรสุทธิ 1.89 พันล้านบาท หรือมีกำไรสุทธิ 0.55 บาทต่อหุ้น เทียบกับช่วงเดียวกันของปีก่อนที่ขาดทุนสุทธิ 379.29 ล้านบาท หรือขาดทุนสุทธิ 0.11 บาทต่อหุ้น
โดยผลการดำเนินงานที่มีกำไร เนื่องจากราคาน้ำมันเบนซินลดลง ทำให้กำไรขั้นต้นของอุตสาหกรรมพาราไซลีนปรับตัวเพิ่มขึ้น รวมทั้งค่าการกลั่นปรับตัวเพิ่มขึ้นและกำไรสต๊อกน้ำมันดิบเฉลี่ยที่ปรับตัวเพิ่มขึ้น
 
อันดับที่ 2 บริษัท บิ๊ก คาเมร่า คอร์ปอเรชั่น จำกัด (มหาชน) หรือ BIG รายงานผลการดำเนินงานไตรมาส 1/59 สิ้นสุดวันที่ 31 มี.ค.59 มีกำไรสุทธิ 234.21 ล้านบาท หรือมีกำไรสุทธิ 0.07 บาทต่อหุ้น จากปีก่อนขาดทุนสุทธิ 2.86 ล้านบาท หรือมีผลขาดทุนสุทธิ 0.0008 บาทต่อหุ้น
โดยผลการดำเนินงานในไตรมาสดังกล่าวพลิกกำไรเนื่องจากรายได้จากการขายสินค้าในกลุ่มอุปกรณ์ถ่ายภาพเพิ่มขึ้น อีกทั้งมีกำไรจากการคืนทุนของบริษัทย่อยสองแห่งของบริษัทจำนวน 19 ล้านบาท
 
อันดับที่ 3 บริษัท ไทยฟู้ดส์ กรุ๊ป จำกัด (มหาชน) หรือ TFG รายงานผลการดำเนินงานไตรมาส 1/59 สิ้นสุดวันที่ 31 มี.ค.59 (รวมบริษัทย่อย) มีกำไรสุทธิ 200.81 ล้านบาท หรือมีกำไรสุทธิ 0.04 บาทต่อหุ้น เทียบกับช่วงเดียวกันของปีก่อนที่มีผลขาดทุนสุทธิ 480.22 ล้านบาท หรือขาดทุนสุทธิ 0.12 บาทต่อหุ้น
โดยผลการดำเนินงานในไตรมาสดังกล่าวพลิกมีกำไรเนื่องจาก รายได้จากการขายเพิ่มขึ้น ส่วนใหญ่เป็นผลมาจากยอดขายในธุรกิจสุกรที่เพิ่มขึ้น เนื่องจากราคาไก่และสุกรปรับตัวเพิ่มขึ้น
 
อันดับที่ 4 บริษัท ดับบลิวเอชเอ คอร์ปอเรชั่น จำกัด (มหาชน) หรือ WHA รายงานผลการดำเนินงานประจำไตรมาส 1/2559 สิ้นสุดวันที่ 31 มี.ค.59 (รวมบริษัทย่อย) มีกำไรสุทธิ 119.92 ล้านบาท หรือมีกำไรสุทธิ 0.008 บาทต่อหุ้น เทียบกับช่วงเดียวกันของปีก่อนที่ขาดทุนสุทธิ 4.55 ล้านบาท หรือขาดทุนสุทธิ 0.00 บาทต่อหุ้น
โดยผลการดำเนินงานพลิกมีกำไร เนื่องจากการรับรู้รายได้ทั้งไตรมาส 1/59 จากบริษัทเหมราชฯอาทิเช่นค่าบริการและค่าสาธารณูปโภคและรายได้จากการขายอสังหาริมทรัพย์นอกจากนี้บริษัทยังสามารถรับรู้ส่วนแบ่งกำไรจากเงินลงทุนในบริษัทร่วมและกิจการร่วมค้าซึ่งเกิดจากธุรกิจไฟฟ้าและกองทุนรวม HPF
 
อันดับที่ 5 บริษัท อาร์เอส จำกัด (มหาชน) หรือ RS รายงานผลการดำเนินงานประจำไตรมาส 1/2559 สิ้นสุดวันที่ 31 มี.ค.59 (รวมบริษัทย่อย) มีกำไรสุทธิ 106.94 ล้านบาท หรือมีกำไรสุทธิ 0.1063 บาทต่อหุ้น เทียบกับช่วงเดียวกันของปีก่อนที่ขาดทุนสุทธิ 50.84 ล้านบาท หรือขาดทุนสุทธิ 0.0507 บาทต่อหุ้น โดยผลการดำเนินงานที่พลิกกำไร เนื่องจากบริษัทมีมีรายได้จากธุรกิจรวมสื่อเพิ่มขึ้น
 
ขณะที่อันดับที่ 6 ถึง 10 คือ บริษัท สามชัย สตีล อินดัสทรี จำกัด (มหาชน) หรือ SAM, บริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD, บริษัท เพซ ดีเวลลอปเมนท์ คอร์ปอเรชั่น จำกัด (มหาชน) หรือ PACE และบริษัท แกรนด์ แอสเสท โฮเทลส์ แอนด์ พรอพเพอร์ตี้ จำกัด (มหาชน) หรือ GRAND
 
อย่างไรก็ตาม ทั้ง 10 บจ.ที่กล่าวถึงข้างต้นนั้น บางบริษัทอาจจะมีกำไรจากการขายสินทรัพย์ หรือจากกำไรพิเศษที่ไม่มีในช่วงเดียวกันเมื่อปีก่อน ไม่ได้มาจากรายได้หรือยอดขายที่เพิ่มขึ้น ซึ่งการบันทึกกำไรพิเศษนั้นจะส่งผลให้ผลการดำเนินงานพลิกเป็นกำไรได้
 
*ทั้งนี้ข้อมูลที่มีการนำเสนอข้างต้น เป็นเพียงข้อแนะนำจากข้อมูลพื้นฐานเพื่อประกอบการตัดสินใจของนักลงทุนเท่านั้น และมิได้เป็นการชี้นำ หรือเสนอแนะให้ซื้อหรือขายหลักทรัพย์ใดๆ การตัดสินใจซื้อหรือขายหลักทรัพย์ใดๆ ของผู้อ่าน ไม่ว่าจะเกิดจากการอ่านบทความในเอกสารนี้หรือไม่ก็ตาม ล้วนเป็นผลจากการใช้วิจารณญาณของผู้อ่าน